Tarybos Reglamentas (EURATOMAS) Nr. 770/90
1990 m. kovo 29 d.
nustatantis didžiausius leidžiamus pašarų radioaktyviojo užterštumo lygius įvykus branduolinei avarijai arba kokiai nors kitai radiacinei avarijai
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1987 m. gruodžio 22 d. Tarybos reglamentą (Euratomas) Nr. 3954/87, nustatantį didžiausius leidžiamus radioaktyviojo užterštumo lygius maisto produktams ir pašarams įvykus branduolinei avarijai arba kokiai nors kitai radiacinei avarijai [1], su pakeitimais, padarytais Reglamentu (Euratomas) Nr. 2218/89 [2], ypač į jo 7 straipsnį,
kadangi pagal Reglamentą (Euratomas) Nr. 3954/87 Komisija nustato didžiausius pašarams taikomus radioaktyviojo užterštumo lygius;
kadangi buvo konsultuotasi su grupe ekspertų, kuriuos pagal Euratomo sutarties 31 straipsnį paskyrė Mokslo ir technikos komitetas;
kadangi, išnagrinėjus santykinius atskirų radionuklidų, kurie gali būti išmesti branduolinės avarijos metu, kiekius kartu su jų skilimo trukme bei perėjimu iš pašarų į gyvulinius produktus, daroma išvada, kad didžiausi leidžiami pašarų radioaktyviojo užterštumo lygiai yra reikalingi tik cezio izotopams;
kadangi šiame reglamente numatytos priemonės atitinka Reglamentu (Euratomas) Nr. 3954/87 įsteigto ad hoc komiteto nuomonę,
PRIĖMĖ ŠĮ REGLAMENTĄ:
1 straipsnis
Didžiausi leidžiami pašarų radioaktyviojo užterštumo lygiai yra pateikti priede.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1990 m. kovo 29 d.